Document ID: 32012R0460

ΚΑΝΟΝΙΣΜΌΣ (ΕΕ) αριθ. 460/2012 ΤΗΣ ΕΠΙΤΡΟΠΉΣ
της 29ης Μαΐου 2012
περί θεσπίσεως απαγόρευσης αλιείας για την κατηγορία 9 (μηχανότρατες - ψυγεία πελαγικής αλιείας) στην οικονομική ζώνη της Μαυριτανίας από σκάφη που φέρουν τη σημαία κράτους μέλους της Ευρωπαϊκής Ένωσης
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής (1), και ιδίως το άρθρο 36 παράγραφος 2,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 704/2008 του Συμβουλίου, της 15ης Ιουλίου 2008, για τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στην αλιευτική συμφωνία σύμπραξης μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας για την περίοδο από την 1η Αυγούστου 2008 μέχρι την 31η Ιουλίου 2012 (2), περιορίστηκαν οι αλιευτικές δυνατότητες της κατηγορίας 9 (μηχανότρατες - ψυγεία πελαγικής αλιείας) σε ποσότητα αναφοράς 250 000 τόνων.
(2)
Με βάση το άρθρο 2 παράγραφος 3 του προαναφερόμενου κανονισμού διατέθηκε συμπληρωματική ποσόστωση 2 654 τόνων για την περίοδο από την 1η Αυγούστου 2011 έως τις 31 Ιουλίου 2012, ανεβάζοντας τη συνολική ποσότητα αναφοράς σε 252 654 τόνους.
(3)
Σύμφωνα με τις πληροφορίες που έλαβε η Επιτροπή, τα δηλωθέντα αλιεύματα της συγκεκριμένης αλιευτικής κατηγορίας από σκάφη που φέρουν τη σημαία ή είναι νηολογημένα στα οικεία κράτη μέλη έχουν εξαντλήσει τη διατεθείσα ποσόστωση για την προαναφερόμενη περίοδο αναφοράς.
(4)
Ως εκ τούτου, είναι αναγκαία η απαγόρευση των αλιευτικών δραστηριοτήτων για την εν λόγω αλιευτική κατηγορία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Εξάντληση ποσόστωσης
Η αλιευτική ποσόστωση που χορηγήθηκε στα οικεία κράτη μέλη θεωρείται ότι έχει εξαντληθεί από τις 24 Απριλίου 2012.
Άρθρο 2
Απαγορεύσεις
Από τα μεσάνυκτα της 23ης Απριλίου 2012 απαγορεύονται οι αλιευτικές δραστηριότητες της κατηγορίας 9 από σκάφη που φέρουν τη σημαία των οικείων κρατών μελών. Απαγορεύεται ειδικότερα η διατήρηση επί του σκάφους, η μετατόπιση, η μεταφόρτωση ή η εκφόρτωση ψαριών που έχουν αλιευθεί από τα σκάφη αυτά μετά την εν λόγω ημερομηνία.
Άρθρο 3
Έναρξη ισχύος
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Μαΐου 2012.

Labels: 11
8
18
6